Document ID: 32005R0075

KOMISSION ASETUS (EY) N:o 75/2005,
annettu 18 päivänä tammikuuta 2005,
yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa annetun neuvoston asetuksen (ETY) N:o 2377/90 liitteiden I, II ja III muuttamisesta moksidektiinin, lineaaristen alkyylibentseenisulfonihappojen, joiden alkyyliketjujen pituudet ovat välillä C9 ja C13 ja jotka sisältävät vähemmän kuin 2,5 % ketjuja, jotka ovat pidempiä kuin C13, sekä asetyyli-isovaleryylitylosiinin osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa 26 päivänä kesäkuuta 1990 annetun neuvoston asetuksen (ETY) N:o 2377/90 (1) ja erityisesti sen 2, 3 ja 4 artiklan,
ottaa huomioon eläinlääkekomitean muotoilemat Euroopan lääkeviraston lausunnot,
sekä katsoo seuraavaa:
(1)
Kaikki farmakologisesti vaikuttavat aineet, joita käytetään yhteisössä elintarvikkeita tuottaville eläimille annettaviksi tarkoitetuissa eläinlääkkeissä, olisi arvioitava asetuksen (ETY) N:o 2377/90 mukaisesti.
(2)
Moksidektiini on lisätty liitteeseen I nautaeläinten, lampaiden ja hevoseläinten lihaksen, rasvan, maksan ja munuaisten osalta sekä nautaeläinten maidon osalta. Merkintä olisi laajennettava kattamaan lampaan maito.
(3)
Lineaariset alkyylibentseenisulfonihapot, joiden alkyyliketjujen pituudet ovat välillä C9 ja C13 ja jotka sisältävät vähemmän kuin 2,5 % ketjuja, jotka ovat pidempiä kuin C13, on lisätty liitteeseen II nautaeläinten osalta ainoastaan ulkoiseen käyttöön. Merkintä olisi laajennettava kattamaan myös lampaat.
(4)
Asetyyli-isovaleryylitylosiini on lisätty liitteeseen I sikojen osalta. Jotta tieteelliset tutkimukset käytön laajentamiseksi siipikarjaan saatettaisiin loppuun, asetyyli-isovaleryylitylosiin olisi lisättävä liitteeseen III, lukuun ottamatta eläimiä, jotka tuottavat munia elintarvikkeeksi.
(5)
Olisi säädettävä riittävästä määräajasta ennen tämän asetuksen soveltamista, jotta jäsenvaltiot voisivat tehdä tämän asetuksen säännösten huomioon ottamiseksi tarvittavat mukautukset kyseisten eläinlääkkeiden markkinoille saattamista koskeviin lupiin, jotka on myönnetty eläinlääkkeitä koskevista yhteisön säännöistä 6 päivänä marraskuuta 2001 annetun Euroopan parlamentin ja neuvoston direktiivin 2001/82/EY (2) mukaisesti.
(6)
Tässä asetuksessa säädetyt toimenpiteet ovat pysyvän eläinlääkekomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 2377/90 liitteet I, II ja III tämän asetuksen liitteen mukaisesti.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 20 päivästä maaliskuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä tammikuuta 2005.

Labels: 0
1
17